আগরের গন্ধেভরা সিলেটকে ভালোবেসে ফেলেছিলেন বোরহানউদ্দীন। তাঁর ছেলে তৈমুর, শিশু বয়সেই কমলালেবুর স্বাদে মুগ্ধ হলো। আহা, টুলটিকর! কী জাদু এই শহরের। মহল্লার সবাই শিশু তৈমুরকে আদর করত, তার ছিল হলুদ চাঁদের বরণ। একবার এক ব্রাহ্মণ প্রতিবেশী শখ করে পৈতা পরিয়েছিল তৈমুরকে, দেখতে নাকি দেবতা ইন্দ্রের মতো! সে-কথায় বোরহানউদ্দীন খুব যে খুশি হয়ে ছিলেন তা নয়, বেগম কেবল পুলকিত ছিল। ছেলের সৌন্দর্যতুষ্টিতে সে বরাবরই আমোদিত হয়; কিন্তু সেসব আজ অতীত। এখন সে বিগত। পুত্রহত্যার প্রতিশোধ বোরহানউদ্দীনের হৃদয়ে তুফান তুলেছে। গৌড়গোবিন্দের অগ্নিবাণে ছত্রভঙ্গ হয়ে যাওয়া সৈন্যবাহিনীকে তিনি ফিরে আসার আহবান জানান। ব্রহ্মপুত্রের তীরে দাঁড়িয়ে এক হাতে তূণে রাখা তিরটি তুলে ধরেন বোরহানউদ্দীন, যার দক্ষিণ হস্ত কর্তন করেছে ওপারে দাঁড়িয়ে থাকা রাজা গৌড়গোবিন্দ।